પિતા બહલોલ લોદીનો ત્રીજો લાયક દિકરો હોવા છતા ગાદીથી વંચિત રહેવાનું તેને પાલવે તેમ નહતું. તુરંત તેણે લાહોરની વાટ પકડી. લાહોરના એ મુસ્લિમ શીખ વિસ્તારમાં ત્યારે દોલત ખાંનું શાસન ચાલતું હતું. એક રાત દોલત ખાં સાથે શરાબ અને શબાબની મહેફિલમાં પોતાના પેટમાં રેડાયેલું ઝેર તેણે મદિરાના પ્યાલામાં ઠલવ્યું અને દિલ્હીમાંથી ઈબ્રાહિમ લોદીને નેસ્તાનાબુદ કરવાની વાત કરી. દોલત ખાં હતો પણ ઈબ્રાહિમ લોદીનો જ સેવક. ઈબ્રાહિમે તેને લાહોરનો ગવર્નર નિમ્યો હતો. એકવાર દોલત ખાંએ પોતાના દિકરા ગાઝી ખાન લોદીને રાવણની માફક કહ્યું કે, તુ દિલ્હી જા અને ત્યાંના સુલ્તાન ઈબ્રાહિમ લોદી પાસેથી રાજકીય વિદ્યા પ્રાપ્ત કર. દિલ્હી આવતા જ ગાઝીને માલૂમ પડ્યું કે અહીં ઈબ્રાહિમ તેના પિતાની વિરૂદ્ધ ષડયંત્ર રચી રહ્યો છે. એટલે તેણે પિતાને આ વાતની જાણ કરી દીધી. પરંતુ આ જાણ ઓછી અને કાન ભંભેરણી વધારે હતી. આ મહેફિલમાં આખરે નિર્ણય લેવાયો કે ગમે તેમ કરી ઈબ્રાહિમને ગાદી પરથી હટાવવો પડશે.